Russisk toppolitiker: Hvorfor sjekker de ikke Norge?
Valerij Gazzajev har blant annet vært landslagstrener i fotball. Nå representerer han partiet Rettferdige Russland i parlamentet. – I 2018 gjenoppbygde vi RUSADA fullt ut, i samarbeid med WADA. Så tar de nå en avgjørelse på basis av kontroll av Moskva-laboratoriet i tiden 2012 til 2015. Hvor er logikken? Det er bare tull, mener Gazzajev. – Hvorfor kontrollerer de da ikke de andre nasjonale organisasjonene - USA, Norge, Storbritannia, spør han i et intervju med Sport Ekspress. – Hvis de bestemte seg for å se på dataene til russiske utøvere fra 2012 til 2015, så kontrollér også andre land! Hvor kommer denne selektive og negative holdningen til Russland fra, spør Gazzajev videre. – Dette er en politisk avgjørelse, tordner han. les ogsåHan karakteriserer straffen som «enormt urettferdig». – Allerede ved siste OL opplevde vi smerte og ydmykelse. En rekke russiske politikere mener, som Gazzajev, at mandagens styrevedtak i WADA om å utestenge Russland fra all idrett i fire år, er politisk begrunnet. Flere snakker om «russofobi», blant annet statsminister Dmitrij Medvedev. Valerij Gazzajev er forøvrig ikke den eneste som setter søkelyset på Skandinavia og Norge. Mange russere har de siste ukene pekt på Norges bruk av astmamedisiner. – Å utestenge ærlige idrettsutøvere er en forbrytelse. Husk skiskytterlandene i Skandinavia – der er alle astmatikere, sa Aleksej Jagudin, tidligere OL-vinner i kunstløp, ifølge championat.ru. Bakgrunn her: les også– Doping er ikke Russland; doping er et globalt problem. Det er urettferdig å mene at det eksisterer i Russland, mens andre land er rene, fortsetter han. Den tidligere tennisstjernen Marat Safin, som nå er politiker, trakk også paralleller mellom den russiske dopingen og bruk av astmamedisin: – De bruker astmamedisiner, og dette hjelper naturligvis mye. Det vil si at noen får lov til å gjøre det, mens andre ikke får lov til å gjøre det, sa han i intervju med tv-stasjonen Dozjd. les ogsåSelv kommunistpartiet i Moskva har på sine hjemmesider kommentert norske astma-utøvere: – WADA angriper Kreml, men tør ikke – eller ønsker ikke – å finne ut hva som finnes av doping i USA, Norge med sine idrettsfolk-astmatikere, Kina og andre. Og WADA ignorerer NHL, fastslo kommunistpartiets Sergej Obukhov. Den kjente journalisten Kirill Klejmjonov, som er med i ledelsen i den Kreml-kontrollerte TV-kanalen Pjervyj, skrev i en kommentar på kanalens hjemmeside: – Så har vi skiløpere og skiskyttere fra Skandinavia. Alle er mestere og alle er astmatikere. Vel, kanskje det er en vanlig ting for astmatikere å gå på ski med en elgs hastighet, spurte han spydig. En av de ytterst få russere som innrømmer dopingproblemet mandag, er den tidligere tennisstjernen Jevgenij Kafelnikov. – Det er et dopingsystem i Russland, det er jeg ikke i tvil om, sier han ifølge Nastojasjtsjee Vremja.
En av Russlands mest kjente fotballtrenere, nå toppolitiker, lurer på hvorfor ikke Norge, USA og Storbritannia blir sjekket på samme måte etter WADA har bestemt å utestenge russisk idrett i fire år.